U-I-108/11
Natisni
Opravilna št.:
U-I-108/11
Datum odločitve:
9. 11. 2012
ECLI:
ECLI:SI:USRS:2012:U.I.108.11
Akt:
Odlok o kategorizaciji občinskih javnih cest v Občini Šmartno pri Litiji (Uradni list RS, št. 80/10), 4. čl.
Izrek:
Pobuda za začetek postopka za oceno ustavnosti in zakonitosti 4. člena Odloka o kategorizaciji občinskih javnih cest v Občini Šmartno pri Litiji (Uradni list RS, št. 80/10), kolikor kategorizira lokalno cesto "Stranje-Kopačija-M. Kostrevnica", v delu, ki poteka po zemljiščih parc. št. 1133/2 in 1133/3, obe k. o. Poljane, se zavrže.

Pobudnica sama nosi svoje stroške postopka s pobudo.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.5.51.1.11 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Odločitev o stroških .
Pravna podlaga:
Člen 25.3, 34.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Mojca Cerovski, Tržič
Datum vloge:
23. 5. 2011
Vrsta odločitve:
sklep
Vrsta rešitve:
zavrženje
Dokument:
US29898
Dokument v PDF obliki:
U-I-108-11.pdf
138 KB
Prenesite datoteko
U-I-108/11-11
9. 11. 2012
SKLEP
Ustavno sodišče je v postopku za preizkus pobude Mojce Cerovski, Tržič, ki jo zastopa Renata Godnjov Špik, odvetnica v Tržiču, na seji 9. novembra 2012
sklenilo:
1. Pobuda za začetek postopka za oceno ustavnosti in zakonitosti 4. člena Odloka o kategorizaciji občinskih javnih cest v Občini Šmartno pri Litiji (Uradni list RS, št. 80/10), kolikor kategorizira lokalno cesto "Stranje-Kopačija-M. Kostrevnica", v delu, ki poteka po zemljiščih parc. št. 1133/2 in 1133/3, obe k. o. Poljane, se zavrže.
2. Pobudnica sama nosi svoje stroške postopka s pobudo.
OBRAZLOŽITEV
1. Pobudnica je vložila pobudo za začetek postopka za oceno ustavnosti in  zakonitosti občinskega predpisa, kolikor kategorizira lokalno cesto po njenih nepremičninah. Občina Šmartno pri Litiji je Ustavnemu sodišču sporočila, da sta s pobudnico sklenili sodno poravnavo, na podlagi katere je proti plačilu odškodnine občina postala lastnica zemljišč, po katerih poteka sporna cesta. Pobudnica je na poziv Ustavnega sodišča, da izkaže okoliščine, iz katerih je razvidno, da izpodbijani predpis še vedno neposredno posega v njene pravice, pravne interese oziroma v njen pravni položaj, odgovorila, da je res sklenila sodno poravnavo s pristojno občino, vendar zadeva še ni zemljiškoknjižno urejena. Pobudnica vztraja pri zahtevku za povrnitev stroškov, ki jih je imela z vložitvijo pobude.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. Pobudnica je z Občino Šmartno pri Litiji sklenila sodno poravnavo in na ta način uredila sporno razmerje glede pravic na zemljiščih s parc. št. 1133/2 in 1133/3, obe k. o. Poljane, po katerih poteka lokalna cesta "Stranje-Kopačija-M. Kostrevnica". Ker se pravni položaj pobudnice z morebitno ugoditvijo pobudi ne bi izboljšal, je Ustavno sodišče pobudo zavrglo (1. točka izreka).
4. Po prvem odstavku 34. člena ZUstS nosi v postopku pred Ustavnim sodiščem vsak udeleženec svoje stroške postopka, če Ustavno sodišče ne odloči drugače. Ker niso podani razlogi za drugačno odločitev, je Ustavno sodišče odločilo, kot izhaja iz 2. točke izreka.
5. Ustavno sodišče je sprejelo ta sklep na podlagi tretjega odstavka 25. člena in prvega odstavka 34. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik